Malema: ‘Die EFF floreer op suiwer logika’EFF-leier Julius Malema by die hof. (Foto: Oupa Mokoena/African News Agency) Die gelykheidshofsitting in die Pretoriase hooggeregshof het Dinsdag uitspraak voorbehou in die saak teen EFF-leier Julius Malema en die nasionale redakteursforum (Sanef). Sanef en verskeie joernaliste, onder andere Barry Bateman, Adriaan Basson, Pauli van Wyk, Max du Preez en Ranjeni Munusamy, het die hof genader om te versoek dat die hof ŉ interdik toestaan wat Malema en sy ondersteuners verhoed om joernaliste op openbare en sosialemediaplatforms te intimideer. Hulle voer aan Malema het hom aan haatspraak skuldig gemaak. Sanef wil ook hê die hof moet die EFF beveel om in die openbaar om verskoning te vra aan die joernaliste wat as klaers in die saak gelys is. Adv. Daniel Burger vir Sanef het gesê die EFF en Malema het ŉ omgewing geskep wat vyandig teenoor joernaliste is. Hy het verwys na Malema se toespraak op 5 Julie buite die staatskapingskommissie in Johannesburg waar hy aan ondersteuners gesê het: “sodra ŉ joernalis kant kies, moet hulle soos politici hanteer word en wanneer die vyand sy kop lig, moenie die kop aanval nie, sny hom keelaf”. Volgens Burger het Malema gesê as joernaliste op ŉ spesifieke manier verslag doen, sal hulle anders hanteer word. “Skryf hul name neer en tree beslissend op,” het Malema gesê, aldus Burger. Burger het aangevoer Malema se woorde was intimiderend en ŉ oproep tot geweld. Hy het aan die hof gesê Malema, as ŉ leier, behoort te weet wat die gevolge is van die dinge wat hy kwytraak en dat hy ŉ presedent vir sy volgelinge skep. Adv. Tembeka Ngcukaitobi vir Malema het op sy beurt aangevoer dat “geen redelike mens” Malema se retoriek ernstig sal opneem nie. Hy het aangevoer die EFF was nog altyd uitgesproke oor nie-geweld, en het gewaarsku dat die hof nie die party en sy leiers moet ontneem van hul reg tot vryheid van spraak nie. Ngcukaitobi het verder gesê Malema kan nie aanspreeklik gehou word vir EFF-ondersteuners se optrede nie. “Sanef wil Malema aanspreeklik hou vir misbruik wat spruit uit derde partye. As mense joernaliste verbaal aanval en agter die EFF wegkruip, moet die party nie aanspreeklik gehou word nie, daardie mense moet aanspreeklik gehou word,” het hy gesê. Hy het aan die hof gesê die EFF en Malema was albei net so gegrief deur Twitter-gebruikers wat joernaliste op die platform teister, en het bygevoeg die EFF word net so geteister op sosiale media. Ngcukaitobi het gevra of die EFF nie nou as ŉ gemaklike sondebok gebruik word nie. Hy het ŉ direkte aanhaling van Malema aan die hof voorgelees: “Violence is for those who are empty in the head, the EFF thrives on superior logic.” [sic] Ngcukaitobi het verder gesê die hof moet versigtig wees om nie kru uitlatings en beledigings nou as haatspraak te bestempel nie.